CELEX: 32020D0789
Language: ga
Date: 2020-06-09 00:00:00
Title: Cinneadh (AE) 2020/789 ón gComhairle an 9 Meitheamh 2020 maidir le hathnuachan an Chomhaontaithe le haghaidh comhar eolaíochta agus teicneolaíochta idir an Comhphobal Eorpach agus Rialtas Phoblacht na hIndia

17.6.2020   
               
               
                  GA
               
               
                  Iris Oifigiúil an Aontais Eorpaigh
               
               
                  L 193/3
               
            
         CINNEADH (AE) 2020/789 ÓN gCOMHAIRLE
         an 9 Meitheamh 2020
         maidir le hathnuachan an Chomhaontaithe le haghaidh comhar eolaíochta agus teicneolaíochta idir an Comhphobal Eorpach agus Rialtas Phoblacht na hIndia
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 186, i gcomhar le hAirteagal 218(6), an dara fomhír, pointe (a)(v) de,
         Ag féachaint don togra ón gCoimisiún Eorpach,
         Ag féachaint don toiliú ó Pharlaimint na hEorpa (1),
         De bharr an mhéid seo a leanas:
         
                     (1)
                  
                  
                     Le Cinneadh 2002/648/CE (2), d’fhormheas an Chomhairle tabhairt i gcrích an Chomhaontaithe le haghaidh comhar eolaíochta agus teicneolaíochta idir an Comhphobal Eorpach agus Rialtas Phoblacht na hIndia (3). Síníodh an Comhaontú seo i nDeilí Nua an 23 Samhain 2001 agus tháinig sé i bhfeidhm an 14 Deireadh Fómhair 2002. Le Cinneadh 2009/501/CE (4), d’fhormheas an Chomhairle tabhairt i gcrích an Chomhaontaithe lena n-athnuaitear an Comhaontú le haghaidh comhar eolaíochta agus teicneolaíochta idir an Comhphobal Eorpach agus Rialtas Phoblacht na hIndia (5), a rinne an Comhaontú a síníodh sa bhliain 2001 a athnuachan agus a mhodhnú de bheagán. Síníodh é i nDeilí Nua an 30 Samhain 2007 agus tháinig sé i bhfeidhm an 17 Bealtaine 2010. Tagraítear don Chomhaontú seo mar aon leis an gComhaontú a síníodh sa bhliain 2001 mar “an Comhaontú”.
                  
               
                     (2)
                  
                  
                     I gcomhréir le pointe (b) d’Airteagal 11 den Chomhaontú, tugadh an Comhaontú i gcrích go ceann tréimhse cúig bliana agus is féidir é a athnuachan le comhaontú frithpháirteach idir na páirtithe tar éis meastóireacht le linn na bliana deiridh den tréimhse cúig bliana.
                  
               
                     (3)
                  
                  
                     Le Cinneadh (AE) 2015/1788 (6), d’fhormheas an Chomhairle athnuachan an Chomhaontaithe go ceann tréimhse bhreise cúig bliana. Tá an Comhaontú le dul in éag an 17 Bealtaine 2020.
                  
               
                     (4)
                  
                  
                     An mheastóireacht a rinne seirbhísí an Choimisiúin, léiríonn sí go soiléir go soláthraítear leis an gComhaontú creat tábhachtach chun comhar idir an tAontas agus an India a éascú i réimsí tosaíochta comhchoiteanna ó thaobh Eolaíochta agus Teicneolaíochta, a mbeidh sochair frithpháirteacha do na pártithe mar thoradh air. Dá bhrí sin is chun leas an Aontais é an Comhaontú a athnuachan go ceann tréimhse bhreise cúig bliana.
                  
               
                     (5)
                  
                  
                     Dheimhnigh an dá Pháirtí go bhfuil sé ar intinn acu an Comhaontú a athnuachan go ceann tréimhse bhreise cúig bliana gan aon leasuithe a dhéanamh ar an gComhaontú.
                  
               
                     (6)
                  
                  
                     Ba cheart athnuachan an Chomhaontaithe a fhormheas thar ceann an Aontais,
                  
               TAR ÉIS AN CINNEADH SEO A GHLACADH:
         
            Airteagal 1
            Déantar leis seo athnuachan an Chomhaontaithe go ceann tréimhse bhreise cúig bliana a fhormheas thar ceann an Aontais.
         
         
            Airteagal 2
            Ainmneoidh Uachtarán na Comhairle an duine nó na daoine dá dtabharfar de chumhacht fógra a thabhairt do Rialtas Phoblacht na hIndia, thar ceann an Aontais, go ndearna an tAontas a chuid nósanna imeachta inmheánacha is gá chun go ndéanfar an Comhaontú a athnuachan i gcomhréir le pointe (a) d’Airteagal 11 den Chomhaontú a thabhairt chun críche.
         
         
            Airteagal 3
            Tiocfaidh an Cinneadh seo i bhfeidhm an dáta a ghlacfar é.
         
         
            Arna dhéanamh sa Bhruiséil, 9 Meitheamh 2020.
            
               
                  Thar ceann na Comhairle
               
               
                  An tUachtarán
               
               A. METELKO-ZGOMBIĆ
            
         
         
            (1)  Toiliú tugtha an 13 Bealtaine 2020.
         
            (2)  Cinneadh 2002/648/CE ón gComhairle an 25 Meitheamh 2002 maidir le tabhairt i gcrích an Chomhaontaithe le haghaidh comhar eolaíochta agus teicneolaíochta idir an Comhphobal Eorpach agus Rialtas Phoblacht na hIndia (IO L 213, 9.8.2002, lch. 29).
         
            (3)  IO L 213, 9.8.2002, lch. 30.
         
            (4)  Cinneadh 2009/501/CE ón gComhairle an 19 Eanáir 2009 maidir le tabhairt i gcrích comhaontaithe lena n-athnuaitear an Comhaontú le haghaidh comhar eolaíochta agus teicneolaíochta idir an Comhphobal Eorpach agus Rialtas Phoblacht na hIndia (IO L 171, 1.7.2009, lch. 17).
         
            (5)  IO L 171, 1.7.2009, lch. 19.
         
            (6)  Cinneadh (AE) 2015/1788 ón gComhairle an 1 Deireadh Fómhair 2015 maidir le hathnuachan an Chomhaontaithe le haghaidh comhar eolaíochta agus teicneolaíochta idir an Comhphobal Eorpach agus Rialtas Phoblacht na hIndia (IO L 260, 7.10.2015, lch. 18).